**ΤΥΠΟΙ ΑΦΗΓΗΤΗ – ΕΣΤΙΑΣΗ**

Το είδος του αφηγητή σε ένα λογοτεχνικό κείμενο μπορεί να χαρακτηριστεί ως η σημαντικότερη αφηγηματική τεχνική. Πρόκειται για την επιλογή του λογοτέχνη που καθορίζει την εστίαση, τον [τρόπο](https://filologiko.edu.gr/%ce%bf%ce%b9-%ce%b1%cf%86%ce%b7%ce%b3%ce%b7%ce%bc%ce%b1%cf%84%ce%b9%ce%ba%ce%bf%ce%af-%cf%84%cf%81%cf%8c%cf%80%ce%bf%ce%b9-%cf%89%cf%82-%ce%bc%ce%ad%cf%81%ce%bf%cf%82-%cf%84%cf%89%ce%bd-%ce%b1%cf%86/) με τον οποίο θα παρουσιαστεί η αφήγηση. Με τη [συνεξέταση](https://filologiko.edu.gr/%cf%83%cf%85%ce%bd%ce%b5%ce%be%ce%ad%cf%84%ce%b1%cf%83%ce%b7-%ce%ad%ce%ba%ce%b8%ce%b5%cf%83%ce%b7%cf%82-%ce%ba%ce%b1%ce%b9-%ce%bb%ce%bf%ce%b3%ce%bf%cf%84%ce%b5%cf%87%ce%bd%ce%af%ce%b1%cf%82/) Έκθεσης και Λογοτεχνίας οι μαθητές καλούνται να αναγνωρίσουν το είδος του αφηγητή.

Είναι σημαντικό να επισημάνουμε ότι ακόμα και όταν η αφήγηση είναι πρωτοπρόσωπη και μας δίνεται η εντύπωση ότι έχουμε να κάνουμε με μια εξομολόγηση του συγγραφέα, **ο αφηγητής είναι πάντα ένα δημιούργημα του.**

**ΤΥΠΟΙ ΑΦΗΓΗΤΗ ΜΕ ΚΡΙΤΗΡΙΟ ΤΗΝ ΟΠΤΙΚΗ ΓΩΝΙΑ/ΕΣΤΙΑΣΗ**

Σε ένα λογοτεχνικό κείμενο – ποίημα ή ακόμα περισσότερο πεζό – παρακολουθούμε και συμμετέχουμε στη ροή μέσα από τη σκοπιά, τη ματιά κάποιου συγκεκριμένου προσώπου. Με βάση αυτή την αρχή μπορούμε να διακρίνουμε τις εξής περιπτώσεις:

* **Παντογνώστης/Θεός - αφηγητής:** Ο αφηγητής δεν είναι πρόσωπο της ιστορίας. Χρησιμοποιεί γ΄ πρόσωπο. Γνωρίζει τα πάντα, έχει εποπτεία και δεν εστιάζει σε κάποιο συγκεκριμένο σημείο καθώς έχει μπροστά του πάντα τη συνολική εικόνα την οποία και μας παρουσιάζει. Γνωρίζει τις σκέψεις και τα συναισθήματα όλων των προσώπων. Έχει απόλυτη γνώση (ή έστω μεγαλύτερη από τη γνώση των προσώπων της ιστορίας). Αυτός είναι και ο λόγος που σε αυτού του είδους την αφήγηση χαρακτηρίζουμε την **εστίαση ως μηδενική**.
* **Αφηγητής – πρόσωπο:** Σε αυτή την περίπτωση ο αφηγητής είναι ένα από τα πρόσωπα της ιστορίας. Γνωρίζει μόνο όσα μπορεί να αντιληφθεί από τη δική του οπτική γωνία. Η περιορισμένη οπτική του δηλώνεται λεκτικά με φράσεις, όπως: **ίσως, θαρρείς και…**κλπ**.** Γνωρίζει τη συμπεριφορά του, τις μύχιες σκέψεις του, τα βαθύτερα κίνητρα των ενεργειών του, τα συναισθήματά του απέναντι σε πρόσωπα και καταστάσεις με τα οποία έρχεται σε επαφή**. Η εστίαση χαρακτηρίζεται ως εσωτερική** καθώς αυτό που μας παραθέτει είναι τα δικά του συναισθήματα, όπως αυτά διαμορφώνονται στη ροή της ιστορίας.
* **Αφηγητής – πράγμα:** Βλέπει με το φακό μια κάμερας. Γνωρίζει λιγότερα από όσα γνωρίζουν τα πρόσωπα της ιστορίας. Παρουσιάζει τους ήρωες να ενεργούν, χωρίς να παρέχει πρόσβαση στις σκέψεις και τα συναισθήματά τους. Χρησιμοποιεί γ΄ πρόσωπο. **Η εστίαση χαρακτηρίζεται ως εξωτερική** και συναντάται σε αστυνομικά μυθιστορήματα και έργα μυστηρίου.

**ΤΥΠΟΙ ΑΦΗΓΗΤΗ ΜΕ ΚΡΙΤΗΡΙΟ ΤΗ ΣΥΜΜΕΤΟΧΗ ΤΟΥ ΣΤΗΝ ΙΣΤΟΡΙΑ**

Ανάλογα με τον τρόπο που συμμετέχει στην εξέλιξη της ιστορίας ο αφηγητής μπορεί να χαρακτηριστεί ως:

* **Ετεροδιηγητικός:** Συνήθως είναι ο παντογνώστης αφηγητής. Δεν συμμετέχει στην ιστορία. Γνωρίζει όλη την εξέλιξη και μας αφηγείται τα δρώμενα στο γ’ πρόσωπο (τριτοπρόσωπη αφήγηση).
* **Ομοδιηγητικός**: Ο αφηγητής συμμετέχει στην ιστορία – το συνηθέστερο ως ένας από τους πρωταγωνιστές (αυτοδιηγητικός) ή πιο σπάνια ως παρατηρητής /μάρτυρας και αφηγείται σε πρώτο πρόσωπο (πρωτοπρόσωπη αφήγηση). Κάποιες φορές δεν αποκλείεται να συναντήσουμε και το γ’ πρόσωπο. Η χρήση α΄ προσώπου δε σημαίνει κατ΄ανάγκη ομοδιηγητικό αφηγητή, προϋπόθεση γι΄αυτό είναι ο αφηγητής να είναι πρόσωπο της αφήγησης. Γενικά, αυτή η τεχνική δίνει ένα μεγάλο εύρος στις επιλογές του συγγραφέα.

**Η ΕΣΤΙΑΣΗ ΣΤΟ ΛΟΓΟΤΕΧΝΙΚΟ ΚΕΙΜΕΝΟ**

Συνολικά μπορούμε να διακρίνουμε τρεις περιπτώσεις όσον αφορά την οπτική γωνία του αφηγητή:

* **Μηδενική εστίαση:** Είναι η περίπτωση που ο αφηγητής γνωρίζει περισσότερα από τα πρόσωπα της ιστορία του. Είναι η περίπτωση του παντογνώστη αφηγητή, ο οποίος βρίσκεται ταυτόχρονα παντού και γνωρίζει τα πάντα, ακόμα και τις πιο απόκρυφες σκέψεις των προσώπων της αφήγησης. Αυτή η απόλυτη γνώση των γεγονότων δείχνει ότι ο αφηγητής δεν βλέπει τα πράγματα από μια συγκεκριμένη οπτική γωνία και άρα δεν εστιάζει σε κάτι συγκεκριμένο, που ισοδυναμεί με έλλειψη οπτικής γωνίας (εστίαση μηδέν). Η αφήγηση σε αυτή την περίπτωση γίνεται σε γ΄πρόσωπο (τριτοπρόσωπη αφήγηση).
* **Εσωτερική εστίαση:** Είναι η οπτική που έχει ένα από τα πρόσωπα που λαμβάνει μέρος στη ιστορία. Μπορεί να γνωρίζει μόνο τα όσα συμβαίνουν στον ίδιο. Γνωρίζει όσα και τα πρόσωπα της ιστορίας του. Επομένως εστιάζει εσωτερικά, στις δικές του ιδέες και συναισθήματα. Έτσι, ο αναγνώστης δεν μαθαίνει όλα τα γεγονότα, αλλά μόνο όσα υποπίπτουν στην αντίληψη αυτού του προσώπου, και μάλιστα υποκειμενικά. Σε αυτή την περίπτωση η αφήγηση μπορεί να γίνει: α) σε γ πρόσωπο ενικού (τριτοπρόσωπη αφήγηση) και β) σε α΄πρόσωπο ενικού (πρωτοπρόσωπη αφήγηση). Ο συγγραφέας έχει την επιλογή να μας δίνει τα δρώμενα μέσα από τη ματιά ενός μόνο προσώπου ή να προτιμήσει την εναλλαγή διαφόρων προσώπων στο ρόλο του αφηγητή. Τέλος, μπορεί να μας δώσει το ίδιο γεγονός μέσα από το βίωμα διαφορετικών προσώπων.
* **Εξωτερική εστίαση:** Τη συναντάμε συνήθως στα αστυνομικά μυθιστορήματα και γενικά σε έργα που είναι σημαντικό να κρατήσουμε τον αναγνώστη σε αγωνία μέχρι το τέλος. Σε αυτή την περίπτωση ο αφηγητής γνωρίζει λιγότερα από τα πρόσωπα της ιστορίας. Έτσι, και εμείς ως αναγνώστες δεν έχουμε πρόσβαση σε σημαντικές λεπτομέρειες παρά μόνο στο τέλος του κειμένου.

**ΑΦΗΓΗΜΑΤΙΚΟΙ ΤΡΟΠΟΙ**

Μέρος των αφηγηματικών τεχνικών ενός κειμένου είναι και οι αφηγηματικοί τρόποι που απαντούν στο ερώτημα «πώς αφηγείται» κάποιος. Θα πρέπει να επισημάνουμε ότι *ο όρος αφηγηματικές τεχνικές είναι ευρύτερος και σ’ αυτόν υπάγονται και οι τρόποι με τους οποίους αφηγείται κάποιος*και οι οποίοι είναι οι εξής:

*•****Έκθεση ή αφήγηση****:*είναι η παρουσίαση γεγονότων και πράξεων. Σκοπός του συγγραφέα είναι να παρουσιάσει τα γεγονότα, τις καταστάσεις της αφήγησης καθώς και τα λόγια των προσώπων με τρόπο **σύντομο** **(συμπυκνωμένο)** και **έμμεσο**.

•   ***Διάλογος****:*είναι τα διαλογικά μέρη σε ευθύ λόγο και σε πρώτο πρόσωπο. Σκοπός του συγγραφέα είναι: **α)** να αφήσει τα πρόσωπα να αποκαλυφθούν άμεσα στον αναγνώστη μέσα από τις σκέψεις και τα λόγια τους. Με αυτόν τον τρόπο καθιστά τα πρόσωπα της ιστορίας πειστικά και αληθοφανή. **β)** Να προσδώσει θεατρικότητα/δραματικότητα και ζωντάνια στο κείμενο. Ο διάλογος αναπαριστά με τον πιο άμεσο και παραστατικό τρόπο τα γεγονότα, εμπλέκει τον αναγνώστη στο συναισθηματικό κλίμα και διευκολύνει την ταύτισή του με τους ήρωες.

•   ***Περιγραφή****:*Ο αφηγητής αναπαριστά λεπτομερειακά τόπους, καταστάσεις, αντικείμενα, πρόσωπα: σκιαγραφεί το σκηνικό, παρουσιάζει αναλυτικά την εμφάνιση των ηρώων κλπ. Σκοπός του συγγραφέα είναι: **α)** να βοηθήσει τον αναγνώστη να ανασυνθέσει στη φαντασία του την εικόνα των προσώπων, των τόπων, κλπ., **β)** να προσφέρει στον αναγνώστη αισθητική απόλαυση, **γ)** να επιβραδύνει την εξέλιξη της ιστορίας και να προκαλέσει με αυτόν τον τρόπο αγωνία στον αναγνώστη, **δ)** να εκτονώσει για λίγο την ένταση της αφήγησης και να συνδέσει τα διάφορα αφηγηματικά μέρη.

•   ***Σχόλιο****:*η παρεμβολή σχολίων, σκέψεων, γνωμών από τον αφηγητή για τα πρόσωπα, τις επιλογές τους, τα γεγονότα ή τις καταστάσεις, έξω από τη ροή της αφήγησης. Σκοπός του συγγραφέα είναι: **α)** να βοηθήσει τον αναγνώστη να κατανοήσει συμπεριφορές ή καταστάσεις ή να προβληματιστεί, **β)** να σκιαγραφήσει τον αφηγητή, παρουσιάζοντας τη στάση του απέναντι σε πρόσωπα, γεγονότα και καταστάσεις, γ) να επιβραδύνει τη ροή της αφήγησης γεγονότων της ιστορίας.

•   ***Εσωτερικός******μονόλογος****:*η απόδοση των σκέψεων ή συναισθημάτων σε  *α’*πρόσωπο και σε χρόνο ενεστώτα. Ο αφηγητής (υποτίθεται πως) αποσύρεται και τον αντικαθιστά το πρόσωπο, το οποίο εκφράζει συνειρμικά τις πιο μύχιες σκέψεις του, σε α΄ ή και β΄ ρηματικό πρόσωπο. Στον εσωτερικό μονόλογο απουσιάζει κάθε προσπάθεια λογικής επεξεργασίας και γλωσσικής οργάνωσης του λόγου. Η γραφή είναι ελλειπτική, η συντακτική οργάνωση υποτυπώδης (χαλαρή στίξη, ελλειπτικές προτάσεις. Σκοπός του συγγραφέα είναι: **α)** να φέρει στην επιφάνεια την αδιάκοπη ροή σκέψεων, εικόνων, εντυπώσεων όπως ακριβώς γεννιούνται στην ψυχή του ήρωα, δηλαδή να μας εισάγει στην εσώτερη ζωή του ήρωα, **β)** να προσδώσει δραματικότητα.